
Manualele stabilesc drept repere temporale ale barocului anii 1600 şi 1750. 
Întâmplător sau nu, aceste jaloane se leagă de evenimente de o reală valoare simbolică: în 
1600, a avut loc premiera celei mai vechi opere ce s-a păstrat până-n zilele noastre, iar 1750 
este anul morţii lui Bach. Totuşi, aceşti ani nu indică decât limitele temporale ale perioadei 
istorice de un secol şi jumătate, în care ceea ce posteritatea numeşte, prin consens, barocul 
muzical a avut în creaţia şi viața muzicală o pondere dominantă, chiar determinantă. În 
realitate, fireşte, stilurile de epocă se întrepătrund profund. Este atribuţiunea autorilor de 
manuale să stabilească, ad usum delphini, repere temporale orientative, dar istoriografia 
muzicală analitică nu operează cu limite fixe, ci, dimpotrivă, dedică o atenţie deosebită tocmai 
acelor fenomene care, depăşind anii-cadru, relativizează periodizarea. Bunăoară, se ştie că 
ceea ce numim, prin consens, clasicism a fost urmat de romantism, dar cine are urechi să audă 
ştie că aceste două orientări stilistice, evident diferite ca pondere în cele două perioade de stil, 
au conviețuit armonios pe tot parcursul amândurora, ele constituind o unitate organică, un 
sistem coerent. 

Prin tradiţie şi consens, fenomenele stilistice care preced semnificativ epoca lor sunt 
desemnate prin termeni compuşi cu prima componentă „pre”, iar prelungirile semnificative 
* Lucrare prezentată la simpozionul organizat în cadrul Festivalului internaţional Mozart, editia a XVIII-a, Cluj- 
Napoca, 2008. Unele idei cuprinse în acest studiu au fost prezentate, mai concis, şi la Conferinţa Societăţii 
Ungare de Muzicologie din 3 octombrie 2008, dedicată aniversării de 100 de ani de la naşterea muzicologului 
Dénes Bartha, când însă m-am concentrat asupra unui singur tip de arie barocă şi prezenţei acesteia în creaţia lui 


Mozart (Ferenc László, „A posztbarokk Mozart, hangszersz6l6s âriâi tükrében [Postbarocul Mozart în oglinda 
ariilor sale cu un instrument obligat], Magyar Zene, XLVI, 4, decembrie 2008, p. 375-382). 


ale epocilor de stil, prin termeni care încep cu „post”. În secolul XX, acestora li s-au alăturat 
termeni cu silaba inițială „neo”, care nu semnifică o perpetuare a stilului de „ieri” într-un 
context stilistic actual, ci evocarea celui de „alaltăieri”. În legătură cu stilurile „neo”, se ştie că 
ele au devenit o orientare declarată în primele decenii ale secolului XX, exemplul cel mai 
notoriu fiind Pulcinella de Stravinky, în care modernismul autorului se amestecă cu stilul lui 
Pergolesi, printre modelele orientării numărându-se şi miniaturile pianistice pe teme populare 
ale lui Bartók, sinteze ale „clasicismului” oral al muzicii ţărăneşti cu limbajul muzical savant 
al începutului de secol XX. Dar mostre ale orientării „neo” au existat şi înainte de 1900. De 
pildă, Brahms, cel mai postcelasic dintre marii romantici germani, în finalul Simfoniei a IV-a, 
care este o apoteoză a ciacconei (sau a passacagliei, „cum vă place”), a creat o superbă 
capodoperă neobarocă, cu mult înainte de apariţia acestui termen. 

În ultimă analiză, stilurile „pre”, „post” şi „neo” pot fi considerate cazuri speciale ale 
unui bilingvism muzical. Destul de rar, dar mai întâlnim cazuri de trilingvism muzical şi mai 
încoace de finalul simfoniei brahmsiene. De exemplu, Sonata pentru flaut şi pian nr. 1 de 
Sigismund Toduţă este o muzică contemporană, de o modernitate moderată, ea este clasică în 
formă, partea I fiind o formă de sonată în toată regula cuvântului şi, nicidecum în ultimul 
rând, ea are o scriitură inspirată, evident, din concerto-ul baroc, cu segmente distincte de 
„tutti”-uri omofone şi „solo”-uri elaborate contrapunctic.. 

Fără a dori să mă cantonez în probleme de terminologie, ţin să semnalez unele puncte 
vulnerabile, nu ale acestui sistem „pre-post-neo”, aşa cum îl văd eu, ci al felului în care el se 
aplică în literatura de specialitate şi în convorbirea publică. Cunoaştem cazuri în care silabele 
„pre” şi „post” desemnează doar un simplu raport diacronic între ceea ce a fost „ieri”, 
respectiv va fi „mâine”, şi ceea ce este „azi”, această aplicare simplistă scăzându-le simţitor 
valoarea operativă. Într-un trecut nu foarte îndepărtat, muzica care precede clasicismul lui 
Haydn şi Mozart, ceea ce azi se numește, prin consens, baroc, a mai fost etichetată şi drept 
„preclasică”. Dintre  muzicologii de mare anvergură care propovăduiau termenul 


„Vorklassik”? în această accepţie, îl menţionez pe Ernst Kurth, pentru care Bach a fost o 


! Francisc László, O capodoperă: Sonata pentru flaut şi pian (1952) de Sigismund Toduţă, în Lucrări de 
muzicologie, vol. XXII, p. 82. 

? Cu privire la conceptul Vorklassik, ca perioadă de stil nu numai premergătoare ci şi pregătitoare a clasicismului 
(cca 1735-1785), vezi Peter Rummenhâller, Die musikalische  Vorklassik.  Kulturhistorische und 
musikgeschichtliche Grundrisse zur Musik im 18. Jahrhundert zwischen Barock und Klassik, Deutscher 
Taschenbuch-Verlag — Bărenreiter Verlag, Miinchen-Kassel etc., 1983. Esenţa volumului a fost prezentată în 
articolul „Vorklassik” al aceluiaşi autor, în Mark Honegger — Günther Massenkeil, Der grosse Lexikon der 
Musik, VIII, Herder, Freiburg i. Br., 1987,p. 311. 

personalitate emblematică a preclasicului, un „Vorklassiker” prin excelenţă. Nu ne-am mai 
ocupa de acest concept intrat în desuetudine, dacă el nu şi-ar avea pandantul în zilele noastre, 
când postmodernul a ajuns un termen generic al (mai) tuturor orientărilor ulterioare 
modernismului. Doresc şi sper că, în viitorul nu foarte îndepărtat nu se va mai considera 
postmodern în muzica contemporană tot ceea ce se opune modernismului de „ieri”, ca azi, ci, 
dimpotrivă, numai ceea ce perpetuează elemente semnificative ale acestuia în contextul 
pluristilismului şi eclectismului zilelor noastre. 

Atât despre „post”, în contextul triadei „pre-post-neo”. 

În ceea ce priveşte barocul, termenul, inițial depreciativ, cvasi-sinonim cu extravagant 
sau bizar, a apărut relativ târziu în muzicologie ca denumire a perioadei 1600-1750. În al său 
Handbuch der Musikgeschichte (1911), Riemann desemna această perioadă folosindu-se de 
un criteriu tehnic: „GeneralbaBzeitalter” (epoca basului continuu). Celălalt întemeietor al 
istoriografiei muzicale moderne, Guido Adler, în Handbuch der Musikgeschichte (1924), o 
numea „dritte Stilepoche” (cea de-a treia epocă de stil). Pionierul inovației terminologice a 
fost Curt Sachs, un muzicolog-polihistor, cunoscut la noi, din păcate, mai exclusiv ca 
organolog şi etnomuzicolog, care a folosit termenul în scrierea sa din 1918, 
Kunstgeschichtliche Wege (Drumuri în istoria artelor), iar în 1919 a publicat în Jahrbuch der 
Musikbibliothek Peters, vol. 26, chiar un studiu intitulat Barockmusik. Aşadar, în 1924, Adler, 
dacă ar fi vrut, ar fi putut să folosească termenul. Tot în 1924, a apărut şi primul volum 
dedicat acestei epoci de stil, Musik des Barocks de Robert Haas. În America, termenul a 
câştigat teren abia după 1948, când a văzut lumina tiparului cartea lui Manfred Bukofzer, 
Music in the Baroque Era 

Mozart, alături de Haydn, a fost o personalitate emblematică a clasicismului. Dar 
nimeni nu neagă că în compoziţiile sale se pot surprinde nenumărate momente ale „zilei de 
mâine”, adică stileme romantice. A existat în istoria receptării sale chiar o perioadă în care 
muzicologii se întreceau în detectarea unor „crize romantice” din viaţa şi arta lui. De altfel, 
genialitatea i-a permis lui Mozart să anticipeze profetic şi muzica zilei de „poimâine”;, mă 
refer la unele insule pancromatice, atonale din muzica lui (în Cvintetul cu pian în Mi bemol 


major, KV 452, partea a II-a şi în Simfonia în sol minor, KV 551, partea a IV-a, începutul 


* În cartea sa Grundlagen des linearen Konstrapunkis (Bern, Krompholz & Co., 1916, 51956), una dintre cele 
mai celebre lucrări de exegeză a stilului bachian, Ernst Kurth foloseşte de 11 ori lexemul Vorklassik ca termen 
generic pentru muzica lui Bach şi cea a epocii sale. 

4 Friedrich Blume, Epochen der Musikgeschichte in Einzeldarstellungen, Kassel, Brenreiter, 1974, p. 170-172. 


11 


dezvoltării), el meritând astfel pe deplin și calificativul de premodern. Nu este mai puţin 
remarcabil nici filonul postbaroc al creaţiei sale care, deşi necontestat şi incontestabil, este 
tratat de muzicologie mai mult în legătură cu un caz sau altul şi mai puțin în lucrări de sinteză. 
În acest sens, este simptomatic faptul că în marea bibliografie a Fundaţiei Internaţionale 
Mozarteum din Salzburg, care cuprinde cca. 35.000 de titluri, există unul singur care conţine 
cuvintele „Mozart” şi „baroc” şi nu este un studiu de caz: Tradiţii barokko v muzike Mozarta, 
de Natalia Ţeifas, din 1992. 

Genialitatea lui Mozart s-a manifestat şi în faptul că a putut să creeze capodopere de 
acelaşi rang absolut în toate cele trei genuri de bază ale epocii sale: în cel ecleziastic, cel 
dramatic şi cel cameral (acesta din urmă cuprinzând, în accepțiunea epocii, toată muzica sa 
instrumentală cu excepția sonatelor bisericeşti, deci şi simfoniile şi concertele). Filonul 
postbaroc poate să fie detectat în toate trei, dar nu în aceeaşi măsură şi nu în ipostaze similare. 

În muzica de cameră, Mozart a practicat de la început un stil contemporan. Prima sa 
Simfonie în mi bemol major, KV 16, sau Sonata pentru pian în do major, KV 19d (pentru 
patru mâini), primul său Cvartet de coarde, în Sol major, KV 73f (80), sau primul Cvintet, în 
Si bemol major, KV 174, se încadrează deja sub toate aspectele în stilul epocii sale şi sunt 
contribuţii personale la primenirea speciilor respective. Potrivit terminologiei noastre actuale, 
acestea sunt lucrări clasice (unele poate şi cu trăsături încă preclasice, dar nu în sensul lax şi 
perimat, ci în cel restrâns, precis delimitat al cuvântului). Faptul că în 1773, drept final al 
Cvartetelor de coarde în Fa major, KV 168, şi în re minor, KV 173, Mozart a compus câte o 
fugă pe teme de evident caracter baroc trebuie considerat o excepţie, din păcate, una nu 
tocmai fericită. Posteritatea se întreabă pe bună dreptate dacă aceste fugi nu cumva sunt 
corpuri străine în întregul lucrărilor respective. Chiar dacă ele ar fi perfecte în sine,” aceste 
fugi nu sunt postbaroce, ci doar pastişe tardive ale unui model formal şi ale unei tehnici de 


compoziţie, istoric depăşite. Le lipseşte tocmai dimensiunea contemporană, adică clasică. 


` Francisc László, Wolfgang Amadeus Mozart — dodecafonist?, „Muzica”, XXVIII, 8 (312), Bucureşti, 
septembrie 1978, p. 24-29. Versiunea în limba germană, în curs de publicare la Schönberg Center Viena. 

* Natalia Zeifas, T; radiţii barokko v muzike Mozarta, „Muzikalinaia akademia”, 2 (1992), p. 184-186. 

7 Ele sunt departe de perfecțiune şi în sine. Citez opinia muzicologului american Peter Wollny (Cambridge, 
MA): „Im Finale des kleinen d-Moll-Quartetts beispielsweise sind acht Expositionen des archaisch wirkenden 
Fugenthemas schlicht aneinandergereiht — ohne genügend Raum für Zwischenspiele. [...] Zwar läßt sich eine hier 
fortlaufende Verdichtung der kontrapunktischen Arbeit erkennen, doch bleibt die Tonale Disposition deutlich 
unter dem Niveau gleichzeitig entstandener Sonatensătze. Das Finale wirkt daher eher wie ein Ricercar als eine 
voll ausgebildete Fuge. Eine ganz ähnliche Anlage findet sich im F-Dur Quartett [În finalul Cvartetului în re 
minor, de exemplu, se înşiră, pur şi simplu, opt expoziții ale temei de o aparență arhaică — fără spațiu suficient 
pentru interludii. Deşi se poate recunoaşte o condensare progresivă a travaliului contrapunctic, dispoziţia tonală 
rămâne semnificativ sub nivelul părţilor de sonată date la iveală în acelaşi timp].“ Peter Wollny, Mozarts Fugen 
und der fugierte Stil in seinem Spătwerk, (edit. Rudoph Angermiiller et al.), Bericht über den Internationalen 
Mozart-Kongress Salzburg 1991 (Mozart-Jahrbuch 1991), p. 86-92. 

Nouă ani mai târziu, în 1782, Mozart a avut o scurtă perioadă de creație, în care, sub impulsul 
contactelor sale cu baronul Gottfried van Swieten, un admirator fervent al lui Bach şi al lui 
Händel, a reluat încercările sale de a compune fugi. În acest an al Răpirii din serai, când a 
executat şi transcripțiile pentru ansambluri de coarde ale unor fugi din Wohltemperiertes 
Klavier (KV 404a, 405), el a compus nu mai puţin de 13 începuturi de fugă (KV 375d-h, 383 
a, b, d, 385e/2, k, n, 404b, 405a.), dintre care a reuşit să termine doar unul singur (KV 383a 
[394]). (În subsidiar, în acelaşi an, el a început să compună şi o suită barocă, în maniera lui 
Händel, rămasă la rândul ei tot nefinalizată (KV 385: [399]). Luptă zadarnică cu un gen al 
trecutului care nu vrea să i se predea? O criză de creaţie? În aparenţă da, dar în realitate cu 
totul altceva, întrucât din toate acestea eforturi, soldate cu eșec, s-a născut, în sfârşit, o 
capodoperă de o originalitate bulversantă, care este postbarocă strictu sensu: finalul 
Cvartetului în Sol major, KV 387. Ideea genială ce stă la baza acestuia, realizată la nivel 
ideal, este fuziunea dintre fuga, gen emblematic al barocului, şi forma de sonată, formă 
emblematică a clasicismului vienez. Aceeaşi idee a fost materializată, într-o formă şi mai 
complexă, în finalul Simfoniei în Do major, KV 551, supranumită „Jupiter”. 

Ponderea barocului este incomparabil mai mare la Mozart în genul ecleziastic, de 
altfel nu numai la el, ci în toată muzica religioasă a clasicilor. Trecerea de la renaştere la baroc 
reînnoise fundamental muzica de cult a bisericii romano-catolice. În jurul anului 1600, 
polifonia vocală palestriniană, impusă ca model de Biserica însăşi şi acceptată ca atare de 
compozitorii  renaşterii,  îngenunchease în fața  misei  vocal-instrumentale baroce. 
Semnalmentele acesteia din urmă au fost: recurgerea la monodia acompaniată şi la practica 
basului cifrat, instrumentalizarea limbajului muzical, o ritmică mai diferențiată şi o mânuire 
mai liberă a disonanţelor, deschidere relativă față de trăsăturile de stil proprii operei, 
alternarea unor segmente contrastante ca scriitură: solo-uri şi ansambluri solistice vocale, 
coruri mai monodice sau mai polifonice, inclusiv fugi în toată regula cuvântului, toate acestea 
susținute de acompaniamentul unui grup instrumental, de regulă de dimensiunile unei 
orchestre, cu timbruri individualizate. La trecerea de la baroc la clasicism, însă, nu a avut loc 
în muzica bisericească o înnoire fundamentală, asemănătoare celei din jurul anului 1600. 
Înnoirile clasicilor în domeniul limbajului şi al expresiei sunt evidente, dar matricea barocă a 
rămas aceeaşi, păstrându-se cu fidelitate acompaniamentul de bas cifrat, care, precum se ştie, 
a fost un simbol definitoriu al muzicii baroce. Cu o oarecare exagerare, se poate afirma că, în 
domeniul muzicii bisericeşti, Mozart „s-a născut” compozitor baroc. Iar sinteza barocului cu 
clasicismul nu s-a materializat în capodopere mozartiene atât de echilibrat „bilingve” ca 


finalul Cvartetului în Sol major, respectiv, al Simfoniei în Do major, „Jupiter”. Dimpotrivă, 

tradiția barocă pare adesea a fi constituit pentru Mozart, compozitorul de muzică bisericească, 
o povară. El nu a scăpat de trecutul baroc nici în mirabilul motet Ave verum corpus, cea mai 
scurtă şi mai densă, cea mai smerită muzică religioasă a sa, compusă în ultimul său an de 
viață, care stilistic nu are nimic în comun cu barocul, dar, fiind muzică religioasă, a fost 
concepută cu bas cifrat. 

În ceea ce priveşte genul dramatic, Mozart a debutat tot sub semnul barocului. Dintre 
cele trei subgenuri pe care le-a practicat cam cu aceeaşi intensitate (opera seria, opera buffa şi 
Singspiel), două au constituit moşteniri ale barocului italian. 

În opera seria, el a preluat ştafeta de la numeroasa galerie a compozitorilor italieni şi 
neitalieni care compuneau — iertată să-mi fie ironia! — „opere de serie” pe libretele italiene ale 
lui Pietro Metastasio şi ale altor poeți specializaţi în acest gen al literaturii dramatice baroce. 
Subiecte mitologice şi din istoria antichităţii, acţiuni întortocheate şi artificioase, succesiuni 
nesfârşite de arii da capo, cu precădere de virtuozitate, înşirate fără prea multă preocupare 
pentru linia dramaturgică a actelor, alternând cu recitative secco, purtătoare ale acţiunii, 
acompaniate doar de un grup de basso continuo: acesta este kilometrul 0 de la care a pornit 
Mozart spre a-şi croi un drum propriu în acest domeniu. Mitridate, re di Ponte, KV 87, Lucio 
Silla, KV 135, sau 1] re pastore, KV 208, sunt întrupări de maximă calitate artistică ale 
acestor parametri stilistici. Idomeneo, KV 366 (1781), este cea mai valoroasă încercare a lui 
Mozart de a „mântui” specia, de a o învesti cu valenţe dramatice mai apropiate de geniul său. 
În acest sens, este semnificativ faptul că el a mai prelucrat partitura şi în primăvara lui 1786, 
paralel cu pregătirea premierei lui Figaro, în vederea unei interpretări concertante, care a avut 
loc la Viena. Cinci ani mai târziu, când a compus ultima sa opera seria, La Clemenza di Tito, 
KV 621, având prea puțin timp la dispoziție, el s-a predat, în multe privinţe, rutinei şi 
şabloanelor, dând la iveală o lucrare scenică tributară unor standarde de mult depășite de el. 
Cu toată frumuseţea unor momente de sclipire, trebuie să dăm dreptate lui Hildesheimer care 
a concluzionat fără milă: figurile operei duc genul ad absurdum, în această creaţie aproape că 
dispare graniţa dintre sublim şi ridicol. 

Mozart s-a născut compozitor baroc şi în domeniul operei buffa, numită şi dramma 
giocoso, unde însă a parcurs o traiectorie ascendentă incomparabil mai semnificativă. Scrisă 
la vârsta de doisprezece ani, chiar şi La finta semplice, KV 51, compusă în cadrul consacrat de 


tradiție, dar bogat în sclipiri geniale, a fost deja mai mult decât o onorabilă lucrare de debut. 


* „Uns erscheinen die Figuren der «Clemenza» tatsächlich darauf angelegt, die Opera seria ad absurdum zu 
führen, Nachziigler einer Gattung. Hier sind die Grenzen zwischen dem Erhabenen und Lăcherlichen beinah 
verwischt.“ Wolfgang Hildesheimer, Mozart, Frankfurt am Main, Suhrkamp Taschenbuch Verlag, *1982, p. 317. 

Promisiunile acestei prim-născute au fost împlinite cu vârf şi îndesat în trilogia compusă pe 
libretele lui Da Ponte, Figaro, KV 492, Don Giovanni, KV 527 şi Cosi fan tutte, KV 588, 
care îl consacră pe Mozart drept cel mai proeminent geniu al operei secolului al XVIII-lea. 
Admiraţia noastră pentru complexitatea şi originalitatea revoluționară a acestor capodopere nu 
ne împiedică în a conştientiza filonul evident baroc din ele, materializat în general în 
recitativele secco, în special în unele momente, ca de exemplu aria de-a dreptul „hăndeliană”, 
în Re major, a Donnei Elvira din actul I al operei Don Giovanni. 

Cel de al treilea domeniu principal al genului dramatic mozartian, Singspielul, nu are 
semnificative rădăcini baroce.” Dar până şi în Flautul fermecat, KV 620, culmea absolută a 
subgenului, putem să detectăm momente postbaroce. Bunăoară, cine ar contesta că în ariile de 
virtuozitate ale Reginei nopţii reverberează spiritul operei seria baroce? lar episodul celor doi 
bărbaţi înarmaţi din final (mm. 196-237), cu al lor cantus firmus sobru, hieratic, intonat în 
octave paralele fără vreo diferențiere dinamică, înconjurat de un acompaniament 
contrapunctic la patru voci, nu este altceva decât o reîntoarcere creativă la prelucrările de 
coral pentru orgă ale lui Bach. Bineînţeles, aceste intarsii baroce nu constituie corpuri străine 
în Singspielul mozartian, ca fuga în Cvartetul în re minor, ci sunt perfect motivate din punct 
de vedere dramaturgic. 

Fireşte, aceste considerente nu constituie decât o modestă introducere în problematica 
postbarocului mozartian, mai mult o schiță decât un studiu, nicidecum o lucrare muzicologică 
în sensul restrâns al cuvântului. Dar consider că anumite probleme legate de subiect pot fi 
supuse aprecierii breslei şi sub forma acestui eseu. Sper ca actul meu de pionierat să fie primit 
de colegii de carieră cu critică severă, dar şi cu bunăvoință îngăduitoare. 

Cercetarea sistematică a subiectului, cu pretenţia exhaustivităţii, va fi anevoioasă, 
chiar şi numai pentru faptul semnalat deja în introducere: din cauza numărului mare de studii 
de caz, care fac substanţiale referiri la această problematică, fără ca, în titlurile lor, comanda 
„find” a PC-ului să găsească, alături de numele lui Mozart, cuvântul-cheie baroc sau 


postbaroc. 


” Deşi executat în premieră scenic, Die Schuldigkeit des ersten Gebots, KV 35, cu adânci rădăcini în tradiţia 
dramei iezuite din secolul al XVII-lea, singurul reprezentant, în creaţia lui Mozart, a ceea ce, prin consens, se 
numeşte „geistliches Singspiel” nu poate fi considerat un Singspiel propriu-zis şi, ca atare, încadrat în genul 
dramatic. În mod semnificativ, în cea mai cuprinzătoare lucrare monografică dedicată creaţiei lui Mozart, 
Mozart-Handbuch (red.: Silke Leopold, Kassel-Stuttgart, 2005) lucrarea este plasată în capitolul dedicat muzicii 
religioase, subcapitolul Geistliche Oratorien und Kantaten (Oratorii religioase şi cantate). Şi mai tranşantă este 
poziţia reprezentată de Mozart-Lexikon (red.: Gernot Gruber — Joachim Brügge, Laaber: Laaber, 2006), care ne 
atenționează că în partitura autografă a acestei lucrări subtitlul este „Oratorium” (p. 753), încadrarea „geistliches 
Singspiel” fiind apocrifă. 

